arnastofnun/IGC-2024 huggingface dataset:
Hættulegir hristingar

Sykur í ávaxtadrykkjum, einkum sonefndum smoothies, leysist hraðar upp í meltingarveginum en sykur í ávöxtum. Veldur þannig meiri sveiflu í blóðsykri og er beinlínis hættulegur. Þú borðar ekki nema tvær appelsínur án þess að verða saddur. En þú getur léttilega drukkið tvo smoothies, sem innihalda sex appelsínur, án þess að finna seddu. Samt komust þessir skæðu drykkir í tízku sem heilsudrykkir fyrir áratug. Einkenndu heilsubari á líkamsræktarstöðvum. Um þessa heilsuspillandi drykki má lesa í

Guardian í dag og þar er óspart vitnað í rannsóknir. Vonandi sér maður senn fyrir endann á smoothies-æðinu.
Þjóðremba selst tregar

Svonefndir leiðtogar á Vesturlöndum geta ekki safnað þjóðinni að baki sér. David Cameron fékk væna Sýrlandsbyltu í brezka þinginu. Hvernig á brandara-strákur úr Eton-yfirstéttarskólanum að geta talað eins og fullorðinn maður? François Hollande Frakklandsforseti hefur aðeins þriðjungs fylgi við æsing sinn í Sýrlandsmálinu. Og jafnvel sjálfur kóngur sjónhverfingamanna, Barack Obama, hefur bara þriðjungs fylgi við enn eitt stríðið. Vestrænn almenningur er þreyttur á eilífu stríði á upplognum forsendum og neikvæðum niðurstöðum. Þjóðremba virkar enn, sjá Sigmund Davíð, en selst erlendis sífellt tregar.
Barnsleg framkoma Frost

Sjónvarpsspyrillinn David Frost minnti mig á barn, sem bendir á keisarann og spyr, af hverju hann sé ekki í neinum fötum. Spurði svo einlæglega, rétt eins og hann væri einhverfur. Nú segir

Simon Hoggart í Guardian, að Frost hafi spurt eins og hann vildi í rauninni fá svar. Greinin er ágæt lýsing á Frost sem persónu og nánast barnslegri framgöngu hans. Minnir mig á Matthías Johannessen á blaðamannafundum fyrir hálfri öld. Matthías spurði alltaf eins og einlægur bjáni. Með þeim árangri, að menn reyndu að skýra mál sitt. Þetta virkaði vel. Menn sögðu stundum töluvert meira en þeir höfðu áður ætlað sér.
Hættulegur hagvöxtur

Þegar svokallaður hagvöxtur fer yfir 2%, er hætta á ferðum. Í rauninni er hagvöxtur mælikvarði á neyzlu og sukk. Hann magnast, þegar þú kaupir það, sem þú þarft ekki. Í rauninni ætti mælikvarðinn að heita sukkvöxtur. Hagur þjóðfélags eykst ekki um meira en 2% á ári, nema um sé að ræða ofhitnun í viðskiptalífinu. Í tvö ár hefur hagvöxtur verið hæfilegur hér á landi, rétt undir 2%. Á öðrum ársfjórðungi þessa árs fór hann hins vegar upp í 2,2%, sem er áhyggjuefni. Eykur líkur á hærri seðlabankavöxtum og verðbólgu. Bætist við kosningaloforð um auknar framkvæmdir og aukna óráðsíu í þjóðfélaginu.
Skiptastjórn sem herfang

Sigurður G. Guðjónsson lögmaður heldur fram, að Sigurbjörn Þorbergsson skiptastjóri hafi sjálfur tekið 50 milljónir úr 70 milljón króna þrotabúi Þreks ehf. Mér varð hverft við. Veit þó, að skiptastjórn hefur áratugum saman verið talin ein helzta gróðalind lögmanna. Hafa litið á gjaldþrota félög sem sitt eigið herfang fremur en lagalegt úrlausnarefni. Skiptastjórar virðast í rauninni hafa sjálfdæmi um verðmæti vinnu sinnar. Takmörkun græðginnar er óljós og þarfnast sérstakrar innrömmunar af hálfu hins opinbera. Að skiptastjóri taki 70% bús til sín er langt út af kortinu.
Gegnsæið snarminnkað

Smám saman eru dómsúrskurðir að verða einkamál dómara og dæmdra. Færri úrskurðir verða birtir, þeir verða birtir seinna og þurrkuð verða út nöfn málsaðila. Þetta er niðurstaða Dómstólaráðs, sem virðist stjórna vaxandi leyndó dómsmála. Eins og víðar í kerfinu er stefnt að niðurskurði gegnsæis. Stefnt er minni getu almennings til að fylgjast með því, er gerist í dómsal. Dómarar vilja vera í friði með sín mál og virðast komast upp með það. Með sama framhaldi verður nauðsynlegt að koma upp stjórnmálaafli gegn þessu. Sem reynir að rífa niður girðingar, er ljósfælnir eigendur valdsins strengja.
Nýbúavandinn vex

Samkvæmt skoðanakönnun telja sex af hverjum tíu Bretum innflytjendur vera landinu hættulega. Þetta er svipuð þróun og í öðrum Evrópulöndum. Aðkomufólk með aðra siði og annað útlit skelfir marga. Einkum valda múslimar ugg, ekki sízt þegar þeir neita að virða siði og reglur landsins. Búast má við auknum átökum milli nýbúa og þeirra, sem vilja losna við nýbúa. Og milli nýbúa og lögreglu. Við höfum séð það í Bretlandi og Frakklandi. Upp rísa pólitískir ofstopaflokkar, sem spila á þennan ótta. Stjórnmál í Evrópu næstu árin munu í auknum mæli snúast um erfiðleika ríkja við að melta augljósan nýbúavanda.
Hraðara fylgishrun

Skoðanakannanir Capacent sýna hraðara fylgishrun þessarar ríkisstjórnar en forverans. Blekktir kjósendur Framsóknar yfirgefa hana í hrönnum og neita jafnvel að hafa kosið Nígeríubréfin. Enda fer stjórnin verr af stað fyrstu mánuðina en sú fyrri, sem afrekaði ýmislegt á sama tíma. Skammur ferill nýju stjórnarinnar hefur markast af auknum fríðindum til auðmagnsins, einkum til kvótagreifa. Hins vegar hafa vandræði almennings verið sett í nefndir, sem sumar hafa ekki enn tekið til starfa. Smám saman vakna kjósendur Framsóknar og eru farnir að nudda stírurnar úr augunum. Og átta sig á afglöpum sínum.
Fatlaðir hraktir burt

Út í hött er, að Sveinn Elías Elíasson geti hrakið fatlaða frá bílastæðum, sem þeim eru ætluð. Þetta á að heita íþróttamaður, en seint getur hann orðið fyrirmynd um uppeldi. Ég – um mig – frá mér – til mín heilkennið breiðist út, þrátt fyrir myndbirtingar og umræðu. Þetta er sami sjóndeildarhringurinn og hjá þeim, sem komu Íslandi á hliðina í hruninu með taumlausri eigingirni. Brýnt er að herða eftirlit með bílastæðum og tífalda refsingu fyrir afbrot af tagi Sveins Elíasar. Frekja og eigingirni er sýnilegust í umferðinni og fer þar vaxandi. Ríkið þarf að hafa forustu í vörnum fyrir siðmenningunni.
Afturhvarf til fortíðar

Þótt ég eigi ekki iPad eða iPhone, er ég ekki alveg frosinn í fortíðinni. Hef stundað pappírslaus samskipti við umheiminn í nærri áratug. Gengur bara vel, bankar eru stafrænir, póstur er stafrænn og texti er stafrænn. Eini vandinn kemur upp í flugferðum. Flugfélög heimta pappírsútskrift kvittana fyrir greiðslu fargjalds og pappírsútskrift brottfararspjalds. Neyddist þess vegna til að kaupa prentara, þótt ég hafi ekki notað slíkan fornaldargrip í næstum áratug. Samt er öll afgreiðsla stafræn að tjaldabaki. Pappírskrafa flugfélaga er úrelt. Lykilorð eða jafnvel persónuskilríki eiga að nægja.
Sofandi ríkisstjórnir

Síðasta ríkisstjórn var við völd heilt kjörtímabil án þess að taka á flakki með kennitölur. Sennilega er flakkið ekki löglegt, en menn hafa samt verið tregir til að höfða mál gegn því. Sérstakur saksóknari er þó með um 200 slík á borði sínu án þess að mikið verði úr verki. Um síðustu áramót var vitað um 142 einstaklinga með aðild að fimm eða fleiri kennitöluskiptum. Einn þeirra hafði sautján sinnum skipt um kennitölu. Stjórnarliðið á alþingi gat tekið á þessu og auðveldað eftirmálin, en gerði ekki. Núverandi ríkisstjórn segist ætla að gera eitthvað í málinu, en ekki er vitað enn, hvað það mundi vera.
Sukk lífeyrissjóða

Kastljós Ríkisútvarpsins hefur varpað ljósi á lífeyrissjóði. Ráðamenn þeirra eru yfirleitt gerspilltir og einnig verndaðir af leiðtogum verkalýðsfélaga og Alþýðusambandsins. Þeir gera ekkert, þótt kvartað sé yfir rugli sjóðanna. Þar fer heimska og sofandaháttar saman við dálæti á hegðun peningabófa. Oft hefur komið fram, að lífeyri landsmanna er sóað í þessum sjóðum. Brýnt er að gera sjóðina upptæka með lögum og fela reksturinn útlendingum, er ekki rekja ættir eða tengslanet til Íslands. Lífeyrissjóðirnir eru nefnilega bara angi af almennu sukki alls þorra þeirra, sem höndla án eftirlits með fé annarra.
Eitt rekst á annars horn

Ferillinn er sérstæður. Aðra vikuna skera stjórnarflokkarnir tekjur ríkisins og hina vikuna kenna þeir fyrri stjórn um peningaleysið. Svona tekur hver vikan við af annarri. Ríkisstjórnin lækkar auðlindarentuna um tíu milljarða og auðlegðarskattinn um átta milljarða. Í næstu viku segist hún ekki geta borgað velferð fátækra vegna gerða fyrri stjórnar! Þetta er náttúrlega út í hött og sýnir blindgötu hinnar pólitísku umræðu. Menn gera bara í hverri viku það, sem þeim þóknast í þeirri viku. Og kenna forverunum í næstu viku á eftir um vandræðin, sem af því hljótast. Ábyrgðarleysið er í boði kjósenda.
Hlutdrægni kennd í skólum

Í skólum eru börn skylduð til að lesa Moggann, þar á meðal leiðara blaðsins. Byggist á norskri aðferð við að gera börnum kleift að taka þátt í umræðu. Þetta getur gengið í Noregi, þar sem blöð eru sæmileg, svo sem Aftenposten, stærsta blaðið. Hér mætti nota Fréttablaðið á sama hátt eða Ríkisútvarpið. En Morgunblaðið bjó til aðferðir fyrir skóla til að nálgast efni blaðsins. Þess vegna er Mogginn kenndur í skólum, þótt nærtækara sé að kenna stærri og skárri fjölmiðla. Eftir aðkomu Davíðs Oddssonar hefur Mogginn stórversnað, einkum leiðarinn. Blaðið er lélegt, hlutdrægt og því ónothæft til kennslu.
Á svig við lögin

Bitur reynsla sýnir, að sjálfseftirlit virkar ekki á einkarekstur. Stjórar reyna eftir megni að “fara á svig við lög”. Sáum það vel í aðdraganda hrunsins, einkum í bönkum og fjármálastofnunum, svo sem lífeyrissjóðum. Erlendis sást þetta á sama tíma í öllum fjármálageiranum. Nauðsynlegt er að átta sig á, að ríkisstjórnarflokkarnir gæta fyrst og fremst hagsmuna þeirra, sem þrá að geta farið á svig við lög. Þegar forsætis talar um, að einfalda eigi regluverkið, meinar hann, að minnka eigi eftirlitið. Bak við Sigmund Davíð og Bjarna Benediktsson eru bófaflokkar siðblindingja, sem bíða færis.
Lausagangur í skoðunum

Gott er að geta skipt um skoðun, nema það sé gert frá degi til dags eftir hentugleikum. Það ber vott um lausagang í skoðunum. Hrifning af eigin texta leiðir höfundinn í nærtækustu orð hverju sinni, þótt þau séu andstæð orðum gærdagsins. Einn daginn segir Brynjar Níelsson, að þjóðkirkjan sé ekki ríkisrekin. Næsta dag segir sami Brynjar, að þjóðkirkjan sé ein mikilvægra stofnana ríkisins. Talar eins og lögmaður, sem ver einn skjólstæðing í dag og annan á morgun. Lögmenn hafa atvinnu af slíku, en hjá pólitíkusi er þetta handvömm, sem grínistar taka eftir. Blogg er ekki bara taktík, Brynjar.
Mér er drullusama

“Mér er bara drullusama hvað fólki finnst”. Þetta segir á fésbók maður, sem lagði Range Rover jeppa í senn í tvö stæði fatlaðra og á sama tíma þvert yfir gangbraut. Einnig sagði hann; “Langaði ekki að vera hurðaður í þröngum stæðum þarna.” Þetta verður sjálfsagt notað sem skólabókardæmi um barnslega siðblindu. Því miður ekkert einsdæmi, fólk ræktar eigingirni í blindni, það sé ég nánast daglega. Siðblindir eru taldir sjálfkjörnir til að stýra stórum fyrirtækjum, einkum bönkum. Reyna að “fara á svig við lög” eins og frekast er kostur. Því þarf að stórherða eftirlit með öllum rekstri, einkum bönkum.
Framtíðin er komin

Blaðamennska hefur margar hliðar. Ég kenni þær flestar á nokkrum námskeiðum á http://www.jonas.is. Þar er námskeið í TEXTASTÍL, leiðsögn úr textaþoku akademískra fræða. Einnig námskeið í NÝMIÐLUN, sem sýnir, hvernig þú getur af litlum efnum skapað vinnu og tekjur í margmiðlun, nýmiðlun og vefmiðlun. Ennfremur er þar námskeið í MIÐLUNARTÆKNI, sem sýnir hvernig þú getur fyrir lítið fé komið þér upp tækjum og hugbúnaði til blaðamennsku, fyrir allt frá stríðsfréttaritara til þúsundþjalasmiðs í krummaskuði. Námskeiðin felast í myndskeiðum, skyggnum og texta, svo og daglegum samskiptum við leiðbeinanda.
Afar síðbúinn leki

Fyrir ári lét Reykjavíkurborg kanna afstöðu borgarbúa til flugvallarins í Vatnsmýri. Niðurstaðan þótti ekki hagstæð og því var ákveðið að halda þessu leyndu fyrir kjósendum. Greinilega siðblint viðhorf borgarfulltrúa allra stjórnmálaflokka. Allra. Mikið vatn hefur síðan runnið til sjávar. Í sumar varð til öflug hreyfing til stuðnings flugvellinum. Fylgi við flugvöllinn reyndist vera öflugra. Þegar í óefni var komið, sneri borgarstjórnin við blaðinu og birti allt í einu hina eldgömlu könnun. Nú var orðið við hæfi að pakkið fengi að vita. Sýnir í hnotskurn siðblindu pólitíkusa Reykjavíkur.
Vigdís verði ráðherra

Eðlilegt er, að Vigdís Hauksdóttir verði fimmti ráðherra Framsóknar, hvort sem er í umhverfisráðuneytinu eða annars staðar. Hún hefur um langt skeið verið duglegasti málsvari flokksins á þann hátt, að eftir hefur verið tekið. Hún er þar að auki úr öflugasta kjördæmi flokksins. Framsókn er að færa sig yfir á hægri kant stjórnmálanna með áherzlum frá teboðshreyfingunni og úr útlendingahatrinu. Þjóðremba Vigdísar fellur vel að kjósendum, sem láta sig litlu skipta fótaskort hennar á tungunni. Hún verður erfiður ráðherra, en endurspeglar hina endurfæddu Framsókn betur en aðrir þingmenn flokksins.
Feita fólkið móðgast

Feitt fólk er farið að stofna samtök gegn fordómum. Telja ýmsan áróður fyrir megrun koma sér illa. Fólk eigi að sætta sig við líkama sinn, en ekki brjóta sig niður. Úr því verður til meðvirkni, sem felst í félagslegum rétttrúnaði. Fólk vill ekki mæla með megrun af ótta við að móðga þá feitu. Eins og oftast áður gengur meðvirknin of langt. Offitufólk þarf í flestum tilvikum að gera eitthvað í sínum málum. Það þarf að megra sig heilsunnar vegna, þótt kannski sé móðgandi að predika það. Gallinn við hvatningar um megrun er hins vegar allt annar: Til eru þúsund megrunarkúrar og enginn virkar til langs tíma.
Óþægileg nærvera

Hinn goðumlíki Egill Einarsson, einnig nefndur Gilzenegger, er enn að plaga þjóðfélagið með opinberri nærveru sinni. Í upphafi vakti þjóðhetjan athygli fyrir ofbeldishneigð sóðaskrif í bloggi. Hvatti hann meðal annars til nauðgana á nafngreindu fólki. Þjóðfélagið var þá orðið svo tjúllað fyrir hrun, að símaskráin tók snillinginn á forsíðuna. Bók hans varð sölubók, sem andvana foreldrar gáfu saklausum börnum. Nýlega fengu rugludallar hann til að stjórna fylleríshátíð í Vestmannaeyjum. Ekkert bendir til, að þessi sómi Íslands hafi neitt séð að sér eða reyni að fara með veggjum í nærveru sinni.
Lélegur háskóli

Með sama framhaldi verður Háskóli Íslands aldrei einn af 300 beztu háskólum í heimi, aldrei einn af 1000 beztu. Lúffar fyrir kröfu kynjafræðinga um, að Jón Baldvin Hannibalsson verði ekki gestafyrirlesari um smáþjóðir. Jón Baldvin veit mikið um það mál, einkum um Eystrasaltsríkin og er áhrifamikill fyrirlesari. Kynjafræði er hins vegar ein af þessum ruglgreinum, sem komnar eru í tízku við skólann. Meiningar um persónulega vankanta mega samt ekki skrúfa fyrir hæfa fyrirlesara. Slíkt er hrein mótsögn við akademíska hugsun. Háskólinn er frægur griðastaður minni háttar fólks og verður seint góður.
Bara einn tilgangur

Sumir í blogginu virðast hissa á Eygló Harðardóttur velferðarráðherra. Hún er byrjuð á umfangsmiklum hreinsunum í nefndum ráðuneytisins. Skiptir inn framsóknarmönnum, sem hafa fátt sér til ágætis. Bloggarar segja þetta ekki vera líkt ráðherranum. Við þetta ágæta fólk vil ég segja: Eygló er Framsókn. Tilgangur flokksins er fyrst og fremst að troða gæðingum á sem flesta staði. Annars væri hann ekki Framsókn, flokkurinn hefur ekki annan tilgang. Svona hefur það verið í þá hálfu öld, sem ég hef fylgzt með flokknum. Haldi sumir, að til séu góðir partar undir lýðskruminu, get ég fullyrt, að svo er ekki.
Framleiða sýndarveruleika

Trúgirni og undirgefni eru helztu gallar fréttaveitna og fjölmiðla af því tagi, sem kallast stórblöð. Láta annars vegar her og leyniþjónustu segja sér, hvað séu fréttir. Láta hins vegar banka og peningamenn segja sér, hvað sé hagfræði. Samt eru hvorir tveggja hagsmunaaðilar. Her og leyniþjónusta belgjast út á að framleiða ótta við ímyndaða óvini. Bankar og peningamenn belgjast út á að selja eftirlitsleysi af hálfu ríkisins. Mikið af fréttum er því af sýndarveruleika, ekki af raunveruleika. Eftirlitsleysið framkallar bankahrun. Óttinn við ímyndaða óvini framkallar persónunjósnir og stríð.
Afleit Leifsstöð

Skemmti mér við að lesa dóma flugfarþega á

AirlineQuality um Leifsstöð. Þeir hafa farið hríðversnandi síðasta hálfa árið, einkunnin 0-2 af 10 mögulegum. Leitun er að slíkri hneykslun á erlendum flugstöðvum. Farþegar tala meðal annars um skipulagsleysi, skort á merkingum, þéttar biðraðir, skort á sætum, yfirfull klósett og dónaskap starfsfólks. “Vil aldrei koma þangað aftur”, segir einn farþeginn. Hef litla trú á, að Leifsstöð hvetji fólk til ferða hingað, ef það fylgist með reiðilestri AirlineQuality. Leifsstöð virðist illa rekin af daufgerðu fólki, sem veit, að fólk skal éta það, sem úti frýs.
Málverkið af djöfsa

Lamaður stríðsvilji brezka þingsins markar tímamót. Vestrænar leyniþjónustur geta ekki lengur stjórnað þjóðarvilja. Fólk er farið að sjá gegnum lygavefi, sem spunnir eru til að kúga þjóðir undir stríðsvilja, hergagnaframleiðendur og lukkuriddara. Uppljóstranir flautublásara valda efasemdum borgara um, að stjórnvöld fari með rétt mál. Nauðsynleg efahyggja hefur rutt sér til rúms. Ekki er lengur hægt að framleiða óvini með því að mála andskotann á vegginn. Chelsea Manning og Edward Snowden valda sinnaskiptunum með hjálp samtaka á borð við Wikileaks. Tap David Cameron í brezka þinginu mun bergmála áfram.
Bretar hafna stríði

Brezka þingið felldi í gærkvöldi með 285 atkvæðum gegn 272 að fara í stríð við Sýrland. Þingið hafnaði líka stuðningi við hernað, þótt vopnaeftirlit Sameinuðu þjóðanna mundi finna sönnunargögn um eiturhernað Sýrlandsstjórnar. Kosningin er áfall fyrir David Cameron forsætisráðherra, sem hafði barizt fyrir stríði. Þar með lýkur löngu tímabili eindregins stuðnings Breta við allan hernað Bandaríkjamanna víðs vegar um þriðja heiminn. Margir þingmenn Íhaldsflokksins greiddu atkvæði gegn Cameron. Þetta flækir málið fyrir Barack Obama, forseta Bandaríkjanna, sem einnig sætir andstöðu við Sýrlandsstríð.
Meðvirkni í ruslfæðinu

Jamie Oliver er ekki bara frábær kokkur, heldur hugsjónamaður um mataræði. Rekur áróður fyrir betri skólamat og gegn ruslfæði foreldra. “Hvað veit hann um fátækt fólk”, hneykslast hinir félagslega rétttrúuðu og meðvirku. Frægt var, er mömmur smygluðu hamborgurum í skóla, er Oliver hafði snúið til betri vegar. Fátæklingar vilja áfram fá að éta ruslfæði. Njóta stuðnings meðvirks rétttrúnaðar, sem segir Oliver hafa fordóma. Svo gengur hann lengra og segir brezka starfsmenn lata. Vill heldur ráða til starfa innflytjendur, sem ekki fljóti sofandi að feigðarósi. Hugsjónir takast á við rétttrúnað meðvirkra.
Flugvöllur er illskárri

Af tvennu illu í Vatnsmýri, tek ég flugvöll fram yfir miðborgarbyggð. Hér verður aldrei byggð nein París. Vilji fólk búa innan borgarmúra, er léttara að byggja þétt í Geldinganesi og láta annað í friði. Mér er ókleift að sjá, að þétt Evrópubyggð sé betri en dreifð Ameríkubyggð. Að vísu er auðveldara að reka strætó í þéttri byggð, en aðrir kostir koma á móti. Mjög notalegt er að búa á jarðhæð í garði í aðeins fimm mínútna fjarlægð frá Lækjartorgi. Sá sparar sér sumarbústað og hann kemst í latte, fiskbúð og bakarí. Ég held, að skipulagsfræðingar mikli fyrir sér nauðsyn þess, að þéttbýli sé afar þétt.
Heimslöggan virkar ekki

Geri vesturveldin loftárás á hernaðarlega mikilvæga staði í Sýrlandi, þarf að hugsa framhaldið. Átta sinnum hafa vesturveldin ráðizt á múslimaríki á síðustu fimmtán árum. Hver er reynslan? Hún er, að árás er bara upphaf að lengra og blóðugra ferli. Er meiningin að sprengja Assad? Að hindra beitingu efnavopna í borgarastríðinu? Að gera uppreisnarmönnum kleift að sigra? Hver talar fyrir uppreisnarmenn? Vestrænar leyniþjónustur ljúga að fjölmiðlum um stöðu mála. Þær njóta einskis trausts. Liðin er sú tíð, að vesturveldin eða Bandaríkin geti litið á sig sem heimslöggu. Slíkt tal virkar bara alls ekki.
Vantar fé, orku og verð

Engir peningar, engin orka, engin sátt um orkuverð. Century rekur skrítið stríð fyrir álveri, sem það getur ekki fjármagnað í Helguvík. Ekki er heldur til orka og orkufyrirtækin verða að hætta að niðurgreiða orku til álvera. Samt hefur Century reist risavaxna húsgrind í Helguvík. Fulltrúar Century láta eins og málið sé pólitískt. Ítrekað kemur Ragnheiður Elín Árnadóttir ráðherra fram í sjónvarpi eins og hver annar fálki. Segir ekki standa á ríkisstjórninni. Orkusalar vísa hver á annan, því að spár þeirra um orku hafa reynzt vera ruglið eitt. Er þetta bara allt eitt risavaxið fávitahæli?
Stórhuga hreppsmenn

Hreppsmenn á norðausturhorninu reyna að selja hugmyndina um stórskipahöfn í Finnafirði með yfirlýsingum um stærðina. Viðlegukanturinn verði 600 metra langur, hinn lengsti í heimi. Það er eins og árið sé 2007 og Ísland sé enn “stórasta” land í heimi. Ekki dugir bara risahöfn, heldur á hún að vera ein hinn stærsta í heimi. Finnafjörður á aldeilis að hætta að vera í óþekktur í eyði. Hann á að fara á kortið. Hreppsmenn sjá fyrir sér, að stærstu skip í heimi þurfi að millilenda í eyðifirði. Ríkið þarf bara að útvega höfnina. Var það ekki, íslenzkar viðskiptahugmyndir byggjast ævinlega á pilsfaldinum.
Kuskið í baksýnisspeglinum

Horfi í baksýnisspegilinn og sé, að ég hef skrifað oft fallega um veitingar á Íslandi. Þær eiga það skilið, endurspeglar metnað kokka og veitingamanna. Þeir standa vel undir árlegri fjölgun ferðamanna og eru landinu meira til sóma en flestir aðrir. Ekki er þó allt fullkomið. Alltof mikið salt er notað í matreiðslunni, stundum óbærilega mikið. Þetta er örugglega kennt í skóla. Of lítið framboð er af fiski dagsins. Matsölustaður kallar sig Fiskmarkaðinn og hefur samt engan fiskrétt dagsins á boðstólum, hámark ósvífninnar. Heiti eiga ekki að vera út í loftið, hvorki heiti matstaðanna né heiti réttanna.
Glæst fjölmiðlafæri

Blaðamennska býður þeim margvísleg tækifæri, sem áhuga hafa á fjölmiðlun á miklu breytingaskeiði. Að vísu sæta hefðbundnir fjölmiðlar vandræðum vegna breytinganna, en nýir koma í staðinn. Höfum eignast ýmis nýyrði, margmiðlun, nýmiðlun, vefmiðlun. Kostnaður við nýja fjölmiðla hefur hrunið. Tæki og hugbúnaður kosta brot af því, sem var fyrir fáum árum. Menn geta komið upp búnaði, sem um aldamótin var bara á færi voldugra kvikmyndavera. Við slíkar aðstæður verður mikið rót í faginu. Þeir, sem kunna á nútímann, hafa glæst tækifæri. Námskeið mín í fjölmiðlum kenna þér rétta lagið. Sjá hér til hægri.
Lestrargeta er leyndó

Pólitíkusar dósera stundum um, að allt eigi að vera uppi á borði. Þegar á reynir, eru þeir dauðhræddir við þessa hugsjón sína. Vilja ekki, að pakkið sé með nefið niðri í því, sem þeir eru að bjástra við. Gildir auðvitað um meirihluta Bezta flokksins og Samfylkingarinnar í Reykjavík. Foreldrar mega ekki fyrir nokkurn mun frétta af misjöfnum árangri skóla í lestrarkennslu. Slíkt þykir formanni skólaráðs, Oddnýju Sturludóttur, skelfileg tilhugsun. Af heildartölum má ráða, að í einhverjum skólum geti tæpur helmingur nemenda lesið sér til gagns. En pöpullinn fær ekki neitt að vita, þetta er leyndó.
Vakinn upp hrundraugurinn

Viðskiptaráð Íslands er illræmdast fyrir að hrósa sér fyrir hrun af tökum sínum á ríkisvaldinu. Sagði, að 90% tillagna sinna næðu fram að ganga á þingi. Því fór sem fór, skortur á eftirliti með viðskiptabófum leiddi hrun yfir þjóðina. Holdgervingur hrunsins er genginn aftur í kjölfar nýlegrar ríkisstjórnar. Sigmundur Davíð Gunnlaugsson forsætis hyggst halda fund með hinu trausti rúna ráði. Markmiðið er að draga úr regluverki ríkisvaldsins. Endurheimta frelsið, sem framkallaði hrun fyrir nokkrum árum. Viðskiptabófar landsins þurfa ekki að kvarta yfir, að pólitísku þjónarnir standi sig ekki.
Kopar í toppslagnum

Kopar er þrauthannaður matstaður í verbúðunum við Geirsgötu. Smart og minna ýktur en Grillmarkaðurinn og Fiskmarkaðurinn. Á efri hæð geturðu horft um spegil út á höfnina, þótt þú snúir vitlaust. Stíll yfir öllu, flott málverk af humri á múrsteinsvegg. Fiskur dagsins var þorskur, nákvæmt rétt eldaður eins og nú tíðkast. Kartöflustappan var skemmtilega gróf og stökk. Bragðið var príma, fremur salt eins og nú tíðkast. Rétturinn kostaði ekki nema 1.690 krónur, svo nú má Höfnin í næsta húsi fara að vara sig. Allt verð á Kopar er hóflegt. Skyndilega er hér kominn einn af fimm beztu matstöðum borgarinnar.
Vestrið sjálft er siðblint

Leyniþjónustur Vesturlanda, einkum Bandaríkjanna og Bretlands, hafa vaxið löglegum stjórnvöldum yfir höfuð. Leika lausum hala og láta ríkisstjórnum í staðinn í té þær fullyrðingar, sem þær þykjast þurfa. Segi leyniþjónusta, að tiltekinn bófi í þriðja heiminum beiti efnavopnum gegn eigin þjóð, er það marklítið. Einu sinni lugu leyniþjónustur, að bófi í Írak þróaði kjarnavopn. Við vitum, hvernig það fór. Bófi í Sýrlandi getur verið trylltur, en ekki af því að vestræn leyniþjónusta segi það. Siðferðisgrunnur vestrænna afskipta af gangi heimsmála hefur endanlega verið rofinn. Vestrið sjálft er siðblint.